
Kolhozosítás Mezőkasoznyban

A munkában a Mezőkaszonyi Kolhozgazdaság létrejöttével és további tevékenységével foglalkoztunk, visszaemlékezések és a szakirodalom alapján kaptunk képet az egykori kollektív gazdaságról.
A munkánk mind gazdaság- és településtörténet, mind pedig társadalom-szociológiai szempontból egyaránt aktuális. Az Engelsz Kolhozban dolgozó emberek már jóval túl vannak a hatvanadik életévükön. Ők azok, akik valós képet tudnak adni a kolhozi életről, annak szépségeiről, viszontagságairól.
Mára az egykor milliomos kolhoz istállóinál, szárítóinál, simítóinál, gépállomásainál sétálva szörnyű kép tárul elénk. A romokból már alig-alig vehetőek ki az épületek, és ha ez így folytatódik, néhány év múlva nyoma sem lesz falunkban az egykor virágzó Engelsz Kolhoz maradványainak.
A munka megírása során helyi történészek Kárpátalja történetével foglalkozó munkáit használtuk fel. Ezek mellett elemeztük a Vörös Zászló folyóiratban az 1947-1960 között közölt cikkeket, amelyek a kaszonyi kolhozgazdasággal foglalkoztak. Összegeztük a historiográfiai adatainkat, és alkalmaztuk az oral history módszerét.
Először is arra kerestük a választ, hogy milyen volt a kolhozrendszer részesének lenni. A megkérdezettek többsége azt vallotta, hogy jó volt, elbeszélésükből kitűnik az, hogy azért tartják így, mert volt az embereknek munkájuk, biztosítva volt a megélhetés. Az adatközlők közléseik során a politikai állapotokra csak ritkán tértek ki.
A további cél az volt, hogy hitelesen vázoljuk a kolhozi életet, a kolhozban dolgozók életét. Ezt a mélyinterjúk segítségével próbáltuk megvalósítani. Az adatközlőktől megtudtuk, hogy hány órát dolgozott egy kolhozmunkás, mennyit keresett, meg tudott-e ebből élni, milyen feladatok tartoztak munkaköri kötelességeihez, illetve nehézséget okozott-e ezek ellátása.
A kutatás során találkoztunk számunkra meglepő dolgokkal. A legidősebb adatközlő szinte minden mondat után megkérdezte, hogy szabad-e ezt mondania, nem lesz-e ebből problémája. Egy másik adatközlő gondolata is mély benyomást gyakorolt ránk, amikor kifejtette, hogy azt kellett csinálni, amit a párt mondott, ha nem csinálta volna, nem lett volna biztos munkája, nem volt más választása.
Ezen kutatás eredménye szerint megtudhattuk, hogy az Engelsz Kolhozban dolgozó munkások a kolhoz fennállása alatti időkre szép emlékekkel gondolnak vissza. Ugyanakkor jelen van még bennük a szovjetrendszerrel mára már szinte eggyé nőtt megfélemlítés.



